Feliratkozás a Járvány hírlevélre Minden hétköznap elküldjük, amit a járványról tudni érdemes. Iratkozz fel, és vigyázzunk egymásra!

Szerda reggel egy újraélesztéshez hívtak mentőt a szabolcsi Vajára, a háziorvosi rendelőbe, ahol a település mindkét háziorvosa próbálta újraéleszteni azt a 29 éves nőt, aki elvesztette az eszméletét.

Csakhogy az operátor Vaja helyett a Bács-Kiskun megyei Bajára küldte a kocsit, mert félreértette a település nevét. A két település között 473 kilométer a távolság.

A Népszava beszámolója szerint miután Baján az esetkocsi személyzete nem talált beteget, visszaszóltak a mentésirányításnak. Közben Vajáról is sürgették a segítséget, így hat perccel később a valódi címre is indulhatott mentő, ahova hat perc alatt oda is értek, és folytatták az újraélesztést, de az nem sikerült.

A lapnak a vajai háziorvosok azt mondták, hogy a kiérkező mentők profik voltak, de a 112-es operátorának tévedésről nem tudtak mit mondani. Az ORFK közölte, hogy négy hívás érkezett a Hívásfogadó Központba, az operátor a későbbi hívások közül kettőben hibázott, aminek a konkrét esetben a mentésre nem volt hatása.

A lap megemlíti, hogy a tervek szerint idén év végére az egész országban átirányítják a mentők 104-es számát a 112-es Központi Hívásfogadóba. Augusztusban Nógrád, Heves, Borsod-Abaúj, Hajdú-Dorog, Jász-Nagykun- Szolnok és Szabolcs-Szatmár-Bereg megyét kapcsolták be a rendszerbe.

Nem ez az első félreértés

Néhány héten belül ez a második olyan eset, amikor az operátor félreérti a címet: júliusban az operátor a Pest megyei Tóalmás helyett a Nógrád megyei Tolmácsra riasztotta a mentőket, tűzoltókat, közben a bajba jutott felborult traktor vezetője akkor életét vesztette. Akkor a Szombathelyi Járási és Nyomozó Ügyészség foglalkozás körében elkövetett gondatlan veszélyeztetés miatt nyomozást rendelt el az ügyben.